ซีไอเอ็มบีลุยลูกค้าย่อยเป้า2แสนราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

หวังใช้ราคาดึงเงินฝาก/กู้เข้าตั้งเป้าปีนี้จะออก3ผลิตภัณฑ์
โพสต์ทูเดย์ — “ซีไอเอ็มบี” ลุยขยายฐานลูกค้ารายย่อย 2 แสนราย ใช้ราคาดูดลูกค้าใหม่ทั้งเงินกู้ เงินฝาก จับกลุ่มลูกค้าทั่วไปรับกฎหมายสถาบันคุ้มครองเงินฝาก 
น.ส.ดุษณี เกลียวปฏินนท์ผู้ช่วยกรรมการผู้จัดการใหญ่ ธนาคารซีไอเอ็มบี ไทย เปิดเผยว่า ปีนี้ธนาคารจะขยายฐานลูกค้าเงินฝากในกลุ่มลูกค้าทั่วไปที่มีเงินฝากขั้นต่ำ 1 แสน1 ล้านบาท โดยเป็นปีที่ธนาคารจะแข่งขันเรื่องราคาทั้งเงินกู้และเงินฝาก เพื่อรองรับสถาบันคุ้มครองเงินฝากที่จะเริ่มมีผลบังคับใช้เดือน ส.ค. 2554 คุ้มครองเงินฝากบัญชีละไม่เกิน 50 ล้านบาทต่อสถาบันการเงิน
“ปีนี้เราจะสู้เรื่องราคา คงเป็นปีที่สนุก จะเห็นราคาของเราดีเมื่อเทียบกับที่อื่นทั้งดอกเบี้ยเงินกู้และเงินฝากสำหรับลูกค้ารายย่อย อย่างเงินฝากเราอยากได้ฐานลูกค้า ก็ต้องมีสีสัน แม้สภาพคล่องจะมีเยอะอยู่” น.ส.ดุษณี กล่าว
น.ส.ดุษณี กล่าวว่า ปัจจุบันธนาคารมีสัดส่วนเงินฝากออมทรัพย์ 26% ตั้งเป้าเพิ่มเป็น 27% และเงินฝากประจำ 74% ซึ่งเงินฝากประจำจะมีเงินฝากต่อรายประมาณ 2ล้านบาท
สำหรับปีนี้ธนาคารต้องการขยายฐานลูกค้ารายย่อยเพิ่ม 2 แสนราย ในจำนวนนี้ต้องการเพิ่มฐานลูกค้าเงินฝาก 1.1 แสนราย และลูกค้าเงินกู้ 9 หมื่นราย
ทั้งนี้ ปัจจุบันธนาคารมีฐานลูกค้ารายย่อยทั้งหมด 6 แสนราย ในจำนวนนี้แบ่งเป็นลูกค้าเงินฝาก 5 แสนราย และลูกค้าสินเชื่อรายย่อย 2 แสนราย ซึ่งบางรายก็ใช้บริการทั้งเงินฝาก และสินเชื่อทั้งสองประเภท
น.ส.ดุษณี กล่าวอีกว่า ปีนี้ธนาคารจะออกผลิตภัณฑ์สำหรับลูกค้ารายย่อย 3 ผลิตภัณฑ์ และออกโปรแกรมเกี่ยวกับลูกค้ารายย่อย เช่น ให้ดอกเบี้ยพิเศษต่างๆ เพื่อขยายฐานลูกค้าใหม่ และเพื่อให้ลูกค้าเก่าได้ใช้ข้ามผลิตภัณฑ์
ด้านผลิตภัณฑ์เงินกู้ของกลุ่มลูกค้ารายย่อยนั้น ธนาคารก็จะเล่นเรื่องราคามากขึ้น โดยเฉพาะสินเชื่อบุคคล เพราะมีสัญญาณที่ดีตั้งแต่ต้นปีว่าลูกค้าเบิกใช้เงินสดกันมากขึ้น ยอดการใช้จ่ายสูงขึ้น ส่วนหนึ่งอาจมีผลจากตั้งแต่ต้นปียังไม่มีเหตุการณ์เลวร้ายเมื่อเทียบกับปีที่ผ่าน ๆ มา อย่างสินเชื่อบุคคลที่ธนาคารให้ดอกเบี้ยต่ำสุด 8% ก็เป็นกลุ่มลูกค้าที่ใช้บัญชีเงินเดือนกับธนาคาร ขณะที่ไตรมาส 3 ปีนี้ธนาคารก็จะเปิดตัวบัตรเครดิต ซึ่งปัจจุบันยังไม่มี
น.ส.ดุษณี กล่าวด้วยว่า ธนาคารได้ออกผลิตภัณฑ์ใหม่ ซึ่งเป็นผลิตภัณฑ์ในภูมิภาค “เงินฝากออมทรัพย์ CIMB Thai Junior Savers” สำหรับเด็กแรกเกิดจนถึงอายุ 15 ปี โดยฝากขั้นต่ำ 1 หมื่นบาท ดอกเบี้ย 0.51%
ทั้งนี้หากลูกค้าสมัครผลิตภัณฑ์ประกัน ซีไอเอ็มบี ไทย จูเนียร์ พีเอ ควบคู่ปีละ 429 บาท บุตรจะได้รับความคุ้มครองอุบัติเหตุครั้งละ 5,000 บาท และผู้ปกครองบิดา หรือมารดา จะได้รับสิทธิประกันอุบัติเหตุฟรี 10 เท่าของยอดเงินฝากคงเหลือในบัญชีก่อนเกิดเหตุหนึ่งวัน หรือสูงสุด 1 ล้านบาท โดยธนาคารตั้งเป้ามีลูกค้าเปิดบัญชีนี้ 3 หมื่นบัญชี.